ଅମଲା ଶଙ୍କର  (ଅମଲା ନନ୍ଦୀ: ୨୭ ଜୁନ ୧୯୧୯ - ୨୪ ଜୁଲାଇ ୨୦୨୦) ଜଣେ ଭାରତୀୟ ନର୍ତ୍ତକୀ ଥିଲେ  । ସେ ନୃତ୍ୟଶିଳ୍ପୀ ତଥା କୋରିଓଗ୍ରାଫର ଉଦୟ ଶଙ୍କରଙ୍କ ପତ୍ନୀ, ସଂଗୀତଜ୍ଞ ଆନନ୍ଦ ଶଙ୍କର ଏବଂ ନୃତ୍ୟଶିଳ୍ପୀ ମମତା ଶଙ୍କରଙ୍କ ମା ' ଏବଂ ସଙ୍ଗୀତକାର ତଥା ରଚନାକାର ରବି ଶଙ୍କରଙ୍କ ବୋହୂ ଥିଲେ । ସ୍ୱାମୀ ଉଦୟ ଶଙ୍କରଙ୍କଦ୍ୱାରା ଲିଖିତ, ପ୍ରଯୋଜିତ ତଥା ନିର୍ଦ୍ଦେଶିତ ଫିଲ୍ମ କଳ୍ପନା ଚଳଚ୍ଚିତ୍ରରେ ଅମଲା ଶଙ୍କର ଅଭିନୟ କରିଥିଲେ । ସେ ୨୪ ଜୁଲାଇ ୨୦୨୦ ମସିହା ଶୁକ୍ରବାର ଦିନ ପଶ୍ଚିମବଙ୍ଗର କୋଲକାତା, ଭାରତରେ ୧୦୧ ବର୍ଷ ବୟସରେ ମୃତ୍ୟୁବରଣ କରିଛନ୍ତି । ଜୀବନୀ ଅମଲା ଶଙ୍କର ଅମଲା ନନ୍ଦୀ ଭାବରେ ୨୭ ଜୁନ ୧୯୧୯ରେ ମାଗୁରା ଜିଲ୍ଲାର ବାଟାଜୋର ଗ୍ରାମରେ ଜନ୍ମଗ୍ରହଣ କରିଥିଲେ । ତାଙ୍କ ପିତା ଅଖୟୋ କୁମାର ନନ୍ଦୀ ଚାହୁଁଥିଲେ ଯେ ତାଙ୍କ ପିଲାମାନେ ପ୍ରକୃତି ଏବଂ ଗ୍ରାମ ପ୍ରତି ଆଗ୍ରହ ପ୍ରକାଶ କରନ୍ତୁ । ୧୯୩୧ ମସିହାରେ, ଯେତେବେଳେ ତାଙ୍କୁ ୧୧ ବର୍ଷ ହୋଇଥିଲା, ସେ ପ୍ୟାରିସରେ ଆନ୍ତର୍ଜାତୀୟ କଲୋନୀ ପ୍ରଦର୍ଶନୀକୁ ଯାଇଥିଲେ । ସେଠାରେ ସେ ଉଦୟ ଶଙ୍କର ଏବଂ ତାଙ୍କ ପରିବାରଙ୍କୁ ଭେଟିଥିଲେ । ସେହି ସମୟରେ ଅମଲା ଏକ ଫ୍ରକ୍ ପିନ୍ଧିଥିଲେ । ଉଦୟ ଶଙ୍କରଙ୍କ ମାତା ହେମାଙ୍ଗିନୀ ଦେବୀ ତାଙ୍କୁ ପିନ୍ଧିବାକୁ ଏକ ଶାଢ଼ୀ ଦେଇଥିଲେ । ସେ ଉଦୟ ଶଙ୍କରଙ୍କ ଡ୍ୟାନ୍ସ ଦଳରେ ଯୋଗ ଦେଇ ସାରା ବିଶ୍ୱରେ ଅଭିନୟ କରିଥିଲେ । ୧୯୩୯ ମସିହାରେ ଯେତେବେଳେ ସେ ଉଦୟ ଶଙ୍କରଙ୍କ ନୃତ୍ୟ ଦଳ ସହିତ ଚେନ୍ନାଇରେ ରହୁଥିଲେ, ଦିନେ ରାତିରେ ଉଦୟ ଅମଲାଙ୍କୁ ଆସି ବିବାହ ପ୍ରସ୍ତାବ ଦେଇଥିଲେ । ଉଦୟ ଶଙ୍କର ୧୯୪୨ ମସିହାରେ ଅମଲାଙ୍କୁ ବିବାହ କରିଥିଲେ । ସେମାନଙ୍କର ପ୍ରଥମ ପୁତ୍ର ଆନନ୍ଦ ଶଙ୍କର ଡିସେମ୍ବର ୧୯୪୨ରେ ଜନ୍ମଗ୍ରହଣ କରିଥିଲେ । ସେମାନଙ୍କର ଝିଅ ମମତା ଶଙ୍କର ଜାନୁଆରୀ ୧୯୫୫ରେ ଜନ୍ମଗ୍ରହଣ କରିଥିଲେ । ଉଦୟ ଶଙ୍କର ଏବଂ ଅମଲା ଶଙ୍କର ଦୀର୍ଘ ସମୟ ଧରି ଏକ ଲୋକପ୍ରିୟ ନୃତ୍ୟ ଦମ୍ପତି ଥିଲେ । କିନ୍ତୁ, ପରେ ଉଦୟ ଶଙ୍କର ତାଙ୍କ ନୃତ୍ୟଦଳର ଜଣେ ଯୁବତୀ ସହିତ ରୋମାଣ୍ଟିକ ଭାବରେ ଜଡ଼ିତ ହୋଇଥିଲେ । ଉଦୟ ଶଙ୍କର ୧୯୭୭ ମସିହାରେ ମୃତ୍ୟୁ ବରଣ କରିଥିଲେ । ଗତ କିଛି ବର୍ଷ ମଧ୍ୟରେ ଏହି ଦମ୍ପତି ଅଲଗା ରହୁଥିଲେ । ୨୦୧୨ ସୁଦ୍ଧା ଅମଲା ଶଙ୍କର ସକ୍ରିୟ ଥିଲେ ଏବଂ ତାଙ୍କ ଝିଅ ମମତା ଏବଂ ବୋହୂ ତନୁଶ୍ରୀ ଶଙ୍କରଙ୍କ ସହ ଶଙ୍କର ଘରାନାକି ଜୀବନ୍ତ ରଖିଥିଲେ । ସେ ରବି ଶଙ୍କରଙ୍କ ବୋହୂ ଥିଲେ, ଯିଏ ଜଣେ ସୀତାରବାଦକ ଥିଲେ । ନବେ ଦଶକ ପର୍ଯ୍ୟନ୍ତ ସକ୍ରିୟ ରହି ତାଙ୍କର ଶେଷ ଅଭିନୟ ଥିଲା ୯୨ ବର୍ଷ ବୟସରେ ନୃତ୍ୟ ଡ୍ରାମା ସୀତା ସ୍ୱୟମ୍ବରମ, ଯେଉଁଥିରେ ସେ ରାଜା ଜନକ ଭୂମିକାରେ ଅଭିନୟ କରିଥିଲେ । ଅମଲା ଶଙ୍କର ଫିଲ୍ମ କଳ୍ପନା  (୧୯୪୮)ରେ ଅଭିନୟ କରିଥିଲେ  । ଏହି ଚଳଚ୍ଚିତ୍ରଟି ଉଦୟ ଶଙ୍କରଙ୍କଦ୍ୱାରା ରଚନା, ପ୍ରଯୋଜିତ ଏବଂ ନିର୍ଦ୍ଦେଶିତ ହୋଇଥିଲା, ଯିଏକି ଏହି ଚଳଚ୍ଚିତ୍ରରେ ଅଭିନୟ କରିଥିଲେ । ଅମଲା ଉମାଙ୍କ ଚରିତ୍ରରେ ଅଭିନୟ କରିଥିଲେ । ଅମଲା ଶଙ୍କର ୨୦୧୨ କାନ୍ସ ଫିଲ୍ମ ଫେଷ୍ଟିଭାଲରେ ଯୋଗ ଦେଇଥିଲେ ଯେଉଁଠାରେ ଫିଲ୍ମଟି ପ୍ରଦର୍ଶିତ ହୋଇଥିଲା ।